ଦାରିଙ୍ଗବାଡି (ଲୋକାଲ ୱାୟାର ) ପ୍ରକୃତିର ଶାନ୍ତଶୀତଳ ପରିବେଶରେ ରହିଛି ଦାରିଙ୍ଗବାଡ଼ି, ଯେଉଁ ସ୍ଥାନ ସମୁଦ୍ରପତ୍ତନଠାରୁ ୩ ହଜାର ଫୁଟ ଉଚ୍ଚରେ ଅବସ୍ଥିତ।
ବିଶେଷକରି ଶୀତଦିନର ମଜା ନେବାକୁ ଏଠାରେ ପ୍ରତିବର୍ଷ ହଜାର ହଜାର ପର୍ଯ୍ୟଟକ ଭିଡ଼ ଜମାନ୍ତି।
ଏହି ସମୟରେ ତୁଷାରପାତ ପର୍ଯ୍ୟଟକଙ୍କ ପାଇଁ ଅଭୁଲା ସ୍ମୃତି ଆଣି ଦେଉଥିବାରୁ ଏହା ଓଡ଼ିଶା କାଶ୍ମୀର ଭାବେ ଜଣାସୁଣା।
ଦାରିଙ୍ଗବାଡ଼ିର ଆଖପାଖରେ ରହିଛି ହିଲ୍ ଭ୍ୟୁ ପାର୍କ, ନେଚର ପାର୍କ ଓ କଫି ଗାର୍ଡେନ। ସେହିପରି ପାଇନ ବଣ, ଏମୁ ପକ୍ଷୀ, ସାଇଲେଣ୍ଟ ଭ୍ୟାଲି ଓ ମନୋରମ ଲଭର୍ସ ପଏଣ୍ଟ ପର୍ଯ୍ୟଟକଙ୍କୁ ଟାଣିଆଣେ।
ଦାରିଙ୍ଗବାଡିଠାରୁ ପ୍ରାୟ ୧ କିଲୋମିଟର ଦୂରରେ ରହିଛି ହିଲ୍ ଭ୍ୟୁ ପାର୍କ।
ସେହିପରି ଏଠାକାର ୱାଚ୍ ଟାଓ୍ବାରରୁ ପ୍ରକୃତିର ଅପୂର୍ବ ଦୃଶ୍ୟ ଉପଭୋଗ କରିହୁଏ।
ସେପଟେ ହିଲ୍ ଭ୍ୟୁ ପାର୍କ ନିକଟରେ ନେଚର୍ ପାର୍କର ସୌନ୍ଦର୍ଯ୍ୟ, ଔଷଧୀୟ ବୃକ୍ଷ, ବଟର ଫ୍ଲାଏ ଗାର୍ଡେନ୍, କୃତ୍ରିମ ଝରଣା, କଫି ଗାର୍ଡେନ୍, ଗୋଲମରିଚ, ପାଇଁନ ବଣ, ଏମୁ ପକ୍ଷୀ ଦେଖିବାକୁ ବି ପର୍ଯ୍ୟଟକ ଭିଡ଼ ଲଗାନ୍ତି।
ପ୍ରେମୀଯୁଗଳଙ୍କ ପାଇଁ ଏଠାକାର ଆକର୍ଷଣ ହେଉଛି ସାଇଲେଣ୍ଟ ଭ୍ୟାଲି। ଅନ୍ୟପକ୍ଷରେ ଦାରିଙ୍ଗବାଡି ବ୍ଲକ୍ ଦାସିଙ୍ଗବାଡ଼ି ନିକଟରେ ରହିଛି ମିଡ଼ିୟୁବାନ୍ଦା ଜଳପ୍ରପାତ।
ଭୁବନେଶ୍ୱରରୁ ଦାରିଙ୍ଗବାଡିର ଦୂରତା ୨୫୧ କିଲୋମିଟର, ବ୍ରହ୍ମପୁରରୁ ୧୨୦ ଓ ଫୁଲବାଣୀରୁ ଏହାର ଦୂରତା ୧୧୦ କିଲୋମିଟର। ଦାରିଙ୍ଗବାଡିକୁ ସିଧାସଳଖ ଯିବା ଆସିବା ଲାଗି ବସ୍ ସୁବିଧା ଥିବାବେଳେ ରାୟପୁର-ଗୋପାଳପୁର ୫୯ ନମ୍ବର ଜାତୀୟ ରାଜପଥରେ ଏହା ଅବସ୍ଥିତ।
ଏଠାରେ ରହିବା ପାଇଁ ହୋଟେଲ୍,ଇକୋ ହୋମ୍ ଓ ଡାକବଙ୍ଗଳା ରହିଛି।
ପ୍ରକୃତି ଭିତରେ ହଜିବା ସାଙ୍ଗକୁ କନ୍ଧମାଳର ହଳଦୀ, ମହୁ ଓ ଝୁଣା କିଣିନେବାକୁ କେବେ ଭୁଲିବେନି। କନ୍ଧମାଳ ଜିଲ୍ଲା ପ୍ରଶାସନ ଓ ହଳଦୀ ଚାଷୀଙ୍କ ସଂଗଠନ ପକ୍ଷରୁ ଦାରିଙ୍ଗବାଡ଼ି ଓ ଫୁଲବାଣୀରେ କସମର ଦୁଇଟି ବିକ୍ରୟ କେନ୍ଦ୍ର ରହିଛି।
ପର୍ବତ ଓ ଜଙ୍ଗଲଘେରା କନ୍ଧମାଳ ଜିଲ୍ଲାରେ ବହିଯାଉଛି ଅନେକ ପାହାଡ଼ି ଝରଣା ଓ ନଦୀ, ତା ସାଙ୍ଗକୁ ଜଳପ୍ରପାତ। ଏହି କ୍ରମରେ ସାଲୁଙ୍କି ନଦୀଶଯ୍ୟାରେ ରହିଛି ପୁତୁଡ଼ି ଜଳପ୍ରପାତ।
ବଣଭୋଜି ପାଇଁ ଏହି ସ୍ଥାନ ବେଶ୍ ଆକର୍ଷଣୀୟ । ଛୁଟି ଦିନଗୁଡ଼ିକରେ ଜିଲ୍ଲା ତଥା ଜିଲ୍ଲା ବାହାରୁ ଏଠାକୁ ପିକନିକ ପାଇଁ ଲୋକେ ଛୁଟି ଆସିଥାନ୍ତି। ସେହିପରି ଫୁଲବାଣୀ-ବୌଦ୍ଧ ରାସ୍ତାରେ ରହିଛି ପକଡ଼ାଝର ପ୍ରପାତ। ପାହାଡ଼ି ଝରଣା ଶଯ୍ୟାରେ ରହିଥିବା ଏହି ଜଳପ୍ରପାତ ମଧ୍ୟ ପର୍ଯ୍ୟଟକଙ୍କ ଆଉ ଏକ ଆକର୍ଷଣ। ଫୁଲବାଣୀଠାରୁ ୧୮ କିଲୋମିଟର ବାଟ ପୁତୁଡ଼ି ଜଳପ୍ରପାତ ।
ସେହିପରି ଫୁଲବାଣୀ ଠାରୁ ୨୨ କିଲୋମିଟର ଦୂରରେ ପଡ଼େ ପକଡ଼ାଝର।
ପ୍ରାକୃତିକ ସୌନ୍ଦର୍ଯ୍ୟ ପାଇଁ ଖ୍ୟାତି ଅର୍ଜନ କରିଥିବା ଏହି ସ୍ଥାନକୁ ଯିବାକୁ ହେଲେ ଫୁଲବାଣୀରୁ ଗାଡ଼ି କରି ଯାଇହେବ। ବନ ବିଭାଗ ପକ୍ଷରୁ ପକଡ଼ାଝରଠାରେ ପର୍ଯ୍ୟଟକଙ୍କ ବିଶ୍ରାମସ୍ଥଳୀ ଓ ଅନ୍ୟାନ୍ୟ ସୁବିଧା ଉପଲବ୍ଧ। ତେବେ ଏଠାରେ ରାତ୍ରରହଣୀ ବ୍ୟବସ୍ଥା ନାହିଁ।
କନ୍ଧମାଳର ବିଭିନ୍ନ ଶକ୍ତିପୀଠ ମଧ୍ୟରୁ ବାଲିଗୁଡାର ପାଟଖଣ୍ଡା ଅନ୍ୟତମ। ଚତୁର୍ଦ୍ଦଶ ଶତାବ୍ଦୀରେ ମା' ପାଟଖଣ୍ଡାଙ୍କୁ ବଲାଙ୍ଗୀରରୁ ଆଣି ମହାସିଙ୍ଗ ଗଡ଼ଜାତରେ ଅଧିଷ୍ଠିତ କରାଯାଇଥିବା ସ୍ଥାନୀୟ ଲୋକ କହନ୍ତି। ବେଲଘର ଅଞ୍ଚଳର ଆଦିବାସୀମାନେ ମାଆ ପାଟଖଣ୍ଡାଙ୍କୁ ଆଣି ସ୍ଥାପନ କରିଥିଲେ ବୋଲି ଇତିହାସ କହେ ।
ପ୍ରଥମେ ଶାଳଗଛ ମୂଳରେ ଦେବୀଙ୍କୁ ପୂଜା କରାଯାଉଥିଲା ଓ ପରେ ବାଲିଗୁଡାବାସୀ ଏଠାରେ ମନ୍ଦିର ନିର୍ମାଣ କରିଛନ୍ତି । ନୂଆଖାଇ, କାନ୍ଦୁଲଭଜା ଯାତ୍ରା ଓ ଶାରଦୀୟ ଦୁର୍ଗାପୂଜା ଏଠାକାର ପ୍ରସିଦ୍ଧ ପର୍ବ ।
ଫୁଲବାଣୀ, ବ୍ରହ୍ମପୁର ଓ ଭୁବନେଶ୍ୱରରୁ ବାଲିଗୁଡ଼ାକୁ ସିଧାସଳଖ ବସ୍ ଯାତାୟାତ କରୁଛି । ସେହିପରି ବାଲିଗୁଡାରେ ରାତ୍ରରହଣୀ ପାଇଁ ବଙ୍ଗଳା ତଥା ହୋଟେଲ୍ ଉପଲବ୍ଧ।
କୋଟଗଡ଼ ବ୍ଲକ ଅନ୍ତର୍ଗତ ସୁବର୍ଣ୍ଣଗିରି ପଞ୍ଚାୟତରେ ରହିଛି ଲୁଦୁ ଜଳପ୍ରପାତ। ପ୍ରାକୃତିକ ପର୍ଯ୍ୟଟନ ପାଇଁ ଏହା ଅନ୍ୟତମ ଆକର୍ଷଣୀୟ ସ୍ଥାନ।
କୋଟଗଡ଼ଠାରୁ ୨୫ କିଲୋମିଟର ଦୂର ରାହୁଳ ନଦୀଶଯ୍ୟାରେ ରହିଛି ଏହି ଜଳପ୍ରପାତ। ପ୍ରାୟ ୩୦ ଫୁଟ୍ ଉପରୁ ତିନିଟି ଧାରରେ ଝରି ପଡୁଥିବା ଜଳର ଫୁଆରା ଉପରେ ସୂର୍ଯ୍ୟକିରଣ ପ୍ରତିଫଳିତ ହୋଇ ନୈସର୍ଗିକ ସୌନ୍ଦର୍ଯ୍ୟ ସୃଷ୍ଟିକରେ।
ଏଠାରେ ପହଞ୍ଚିବା ପାଇଁ ଦୁର୍ଗମ ରାସ୍ତା ଦେଇ ଯିବାକୁ ହେଉଥିଲେ ବି ଆଗ୍ରହୀ ପର୍ଯ୍ୟଟକଙ୍କୁ ଏହି ସ୍ଥାନ ନିରାଶ କରେନାହିଁ।
ଫୁଲବାଣୀରୁ କୋଟଗଡ଼ର ଦୂରତା ୧୬୦ କିଲୋମିଟର ଏବଂ ଏଠାରୁ ଆଉ ୧୫ କିଲୋମିଟର ବାଟରେ ଲୁଦୁ ଜଳପ୍ରପାତ ।
କୋଟଗଡ଼ ପର୍ଯ୍ୟନ୍ତ ଆପଣ ବସରେ ଯାଇପାରିବେ। ସେହିପରି କୋଟଗଡ଼ରୁ ଲୁଦୁକୁ ଅଟୋ ବା ଅନ୍ୟ ଯାନବାହନରେ ଯାଇହେବ। ତେବେ ଜଳପ୍ରପାତ ନିକଟକୁ ଯିବାକୁ ହେଲେ ଜଙ୍ଗଲିଆ ରାସ୍ତାରେ ପ୍ରାୟ ୧ କିଲୋମିଟର ଚାଲିଯିବାକୁ ହେବ। ବାଲିଗୁଡ଼ାରେ ରାତ୍ରରହଣୀ ବ୍ୟବସ୍ଥା ରହିଛି।
କନ୍ଧମାଳ ଜିଲ୍ଲା ଚକାପାଦର ବିରୁପାକ୍ଷ ମନ୍ଦିର ହେଉଛି ରାଜ୍ୟର ଅନ୍ୟତମ ପ୍ରସିଦ୍ଧ ଶୈବପୀଠ। ଶିବରାତ୍ରୀ ଓ କାର୍ତ୍ତିକ ସୋମବାରରେ ଏଠାରେ ପ୍ରବଳ ଭିଡ଼ ହୁଏ। ଶ୍ରାବଣ ମାସରେ ଏମଧ୍ୟ କାଉଡ଼ିଆଙ୍କ ଲମ୍ବାଧାଡ଼ି ଲାଗିଥାଏ ।
ମନୋରମ ପ୍ରାକୃତିକ ପରିବେଶ ମଧ୍ୟରେ ଅବସ୍ଥିତ ୩ଟି ମନ୍ଦିରରେ ପୂଜା ପାଆନ୍ତି ଶ୍ରୀବିରୁପାକ୍ଷ, ଶ୍ରୀଆନନ୍ଦେଶ୍ୱର ଓ ଶ୍ରୀଜାଗେଶ୍ୱର।
ଏହି ସ୍ଥାନର ବିଶେଷତ୍ୱ ହେଲା ବିରୁପାଈ ମନ୍ଦିର ପାର୍ଶ୍ୱରେ ଥିବା ସମସ୍ତ ବୃକ୍ଷ ଦକ୍ଷିଣ ଦିଗକୁ ଢଳି ରହିଛି।
ଚକାପାଦ ନିକଟ ଡୁଙ୍ଗୀରେ ମଧ୍ୟ ଏକ ଶୈବପୀଠ ରହିଛି। ଫୁଲବାଣୀଠାରୁ ପ୍ରାୟ ୫୫ କିଲୋମିଟର ଦୂର ଏହି ଶୈବପୀଠ ଦର୍ଶନ ପାଇଁ ସଡ଼କପଥରେ ଯୋଗାଯୋଗ ସୁବିଧା ରହିଛି । ରାତ୍ରରହଣୀ ପାଇଁ ଆପଣଙ୍କୁ ଫୁଲବାଣୀ ଫେରିବାକୁ ହେବ।
ନଦୀ ଭିତରେ ରହିଛି ଜଳେଶ୍ବର ମନ୍ଦିର ।
ବର୍ଷର ଯେଉଁ ସମୟରେ ପାଣି ଟିକିଏ କମ୍ ଥାଏ, ସେତେବେଳେ ହିଁ ଭକ୍ତ ଓ ପର୍ଯ୍ୟଟକ ପାଣି ଭିତର ଦେଇ ମନ୍ଦିରକୁ ଯାଇ ଦେବଦର୍ଶନ କରନ୍ତି, ନଚେତ୍ କୂଳରେ ଥିବା ମନ୍ଦିରରେ ପୂଜାର୍ଚ୍ଚନା ସାଙ୍ଗକୁ ଆଖପାଖର ପ୍ରାକୃତିକ ଦୃଶ୍ୟ ଦେଖି ଫେରନ୍ତି। ଏହିଭଳି ଅନ୍ୟ ଏକ ପ୍ରସିଦ୍ଧ ସ୍ଥାନ ହେଉଛି ତୁମୁଡିବନ୍ଧ ବ୍ଲକ୍ ଜଲେଶପଟାସ୍ଥିତ ଜଳେଶ୍ୱର ଶୈବପୀଠ ।
ଏଠାରେ ରହିଛି ସ୍ୱାମୀ ଲକ୍ଷ୍ମଣାନନ୍ଦ ସରସ୍ବତୀଙ୍କ ଦ୍ୱାରା ସ୍ଥାପିତ କନ୍ୟାଶ୍ରମ। ବର୍ଷତମାମ୍ ପର୍ଯ୍ୟଟକ ଏଠାକୁ ଆସିଥାନ୍ତି।
ଫୁଲବାଣୀରୁ ୧୨୫ ଏବଂ ବାଲିଗୁଡ଼ାରୁ ୪୦ କିଲୋମିଟର ଦୂରରେ ରହିଛି ତୁମୁଡିବନ୍ଧ । ତୁମୁଡ଼ିବନ୍ଧର ୫ କିଲୋମିଟର ପୂର୍ବରୁ ରାହୁଲ ନଦୀଗର୍ଭରେ ରହିଛି ଜଳେଶ୍ୱର ମହାଦେବଙ୍କ ମନ୍ଦିର । ରାତ୍ର ରହଣୀ ପାଇଁ ବାଲିଗୁଡ଼ାରେ ସୁବିଧା ରହିଛି ।
ତୁମୁଡ଼ିବନ୍ଧ ବ୍ଲକ୍ ଅନ୍ତର୍ଗତ ବେଲଘରଠାରେ ଥିବା ବ୍ରିଟିଶ୍ ଅମଳର କାଠ ବଙ୍ଗଳା ଆଜିଯାଏ ପର୍ଯ୍ୟଟକଙ୍କୁ ଆକର୍ଷିତ କରି ଆସୁଛି। ବିଶେଷକରି ଶୀତଋତୁରେ ଏହି ଅଞ୍ଚଳର ମନୋରମ ଦୃଶ୍ୟ ଉପଭୋଗ କରିବା ପାଇଁ ଏଠାରେ ଲୋକଙ୍କ ଭିଡ଼ ଲାଗେ। ବଙ୍ଗଳାଟି ସମ୍ପୂର୍ଣ୍ଣ ରୂପେ ସ୍ଥାନୀୟ ଅଞ୍ଚଳରେ ଉପଲବ୍ଧ କାଠରେ ନିର୍ମିତ, ଯେଉଁଠି ରାତ୍ରରହଣୀ ଆଣିଦିଏ ଏକ ଅଭୁଲା ସ୍ମୃତି ।
ବାଲିଗୁଡ଼ାଠାରୁ ୬୫ କିଲୋମିଟର ଓ ତୁମୁଡିବନ୍ଧଠାରୁ ୨୫ କିଲୋମିଟର ଦୂରରେ ରହିଛି ବେଲଘର। ଫୁଲବାଣୀ ସମେତ ବାଲିଗୁଡ଼ାରୁ ଏଠାକୁ ରହିଛି ସବୁଦିନିଆ ରାସ୍ତା। ବସ୍ କିମ୍ବା ନିଜସ୍ୱ ଗାଡ଼ିରେ ଏଠାକୁ ଯାଇହେବ। ରାତ୍ରରହଣୀ ପାଇଁ ବାଲିଗୁଡ଼ା ଯିବାକୁ ପଡ଼ିବ ।
ଫୁଲବାଣୀ ଉପକଣ୍ଠରେ ରହିଛି ସହରବାସୀଙ୍କ ଆରାଧ୍ୟା ଦେବୀ ମା' ନାରାୟଣୀଙ୍କ ମନ୍ଦିର। ସହରକୁ ବେଢ଼ି ରହିଥିବା ସାଲୁଙ୍କି ନଦୀ କୂଳରେ ଚନ୍ଦନ ଓ ଶାଳବଣ ଭିତରେ ଏକ ରମଣୀୟ ପରିବେଶରେ ରହିଛି ଏହି ପୀଠ ।
ମା'ଙ୍କ ଦ୍ୱିବାର୍ଷିକ ଯାତ୍ରା ଶ୍ରଦ୍ଧାଳୁମାନଙ୍କୁ ଏଠାକୁ ଟାଣିଆଣେ। ପ୍ରସିଦ୍ଧ ଦେବୀପୀଠ ହୋଇଥିବାରୁ ଏଠାକୁ ଆସୁଥିବା ପ୍ରାୟ ସମସ୍ତେ ଦେବୀଙ୍କ ଦର୍ଶନ କରିଥାନ୍ତି। ସେହିପରି ଫୁଲବାଣୀ ନିକଟ ବଲସକୁମ୍ପାରେ ରହିଛି ପ୍ରାୟ ଦୁଇ ଶହ ବର୍ଷ ପୁରୁଣା ମା' ବରାଳ ଦେବୀଙ୍କ ପୀଠ। ନିକଟ ଅତୀତରେ ଏଠାରେ ଏକ ଭବ୍ୟ ମନ୍ଦିର ତିଆରି ହୋଇଛି।
ମାନସିକ କରି ଦେବୀଙ୍କ ନିକଟରେ କ୍ଷୀର ଢାଳିଲେ ମାନସିକ ପୂରଣ ହୋଇଥାଏ ବୋଲି ଲୋକଙ୍କ ବିଶ୍ବାସ ରହିଛି। ଆଦିବାସୀ ପୂଜକଙ୍କ ଦ୍ୱାରା ଏଠାରେ ଦେବୀ ପୂଜିତ ହେଉଥିବାବେଳେ ଏବେବି ପଶୁବଳି ପ୍ରଥା ପ୍ରଚଳିତ ରହିଛି। ଉଭୟ ସ୍ଥାନକୁ ଫୁଲବାଣୀଠାରୁ ଯେକୌଣସି ଗାଡ଼ିରେ ସହଜରେ ଯାଇହେବ।
କନ୍ଧମାଳ ଜିଲ୍ଲା ରାଇକିଆ ନିକଟରେ ରହିଛି ମଣ୍ଡାସୁର ଇକୋ-ଟୁରିଜିମ୍। ଏକ ସୁନ୍ଦର ହିଲ୍ ଷ୍ଟେସନ୍ ଭାବରେ ଗତ କିଛି ବର୍ଷ ହେଲା ଏହା ଆକର୍ଷଣର କେନ୍ଦ୍ରବିନ୍ଦୁ ସାଜିଛି। ଏହା ମଣ୍ଡାସୁର କୁଟୀ ଭାବେ ପରିଚିତ।
ଦୁଇ ପାହାଡ଼ର ମଧ୍ୟଭାଗ (ବିରାଟ ଗର୍ତ୍ତ)କୁ କୁଟୀ କୁହାଯାଇଥାଏ। ସବୁଜିମାଭରା ପ୍ରାକୃତିକ ଶୋଭାରାଶିରେ ଭରପୁର ଏହି ସ୍ଥାନ ଯେକୌଣସି ପର୍ଯ୍ୟଟକଙ୍କୁ ଟାଣି ଆଣିଥାଏ। ସୁନ୍ଦର ପାହାଡ଼ ସାଙ୍ଗକୁ ଛୋଟ ଛୋଟ ଝରଣା ଏବଂ କାଠ ବଙ୍ଗଳାର ମଜା ଉଠାଇଥାନ୍ତି ପର୍ଯ୍ୟଟକ। ବିଶେଷକରି ପିକନିକ୍ ପାଇଁ ଏଠାରେ ଅଧିକ ଭିଡ଼ ହୋଇଥାଏ ।
ଦାରିଙ୍ଗବାଡ଼ି ଏହାର ନିକଟତମ ହୋଇଥିବାରୁ ଏଠାକୁ ମଧ୍ୟ ପର୍ଯ୍ୟଟକ ଆସିଥାନ୍ତି। ଭୁବନେଶ୍ୱରଠାରୁ ୨୪୦ କିଲୋମିଟର ଓ ବ୍ରହ୍ମପୁରଠାରୁ ୧୪୫ କିଲୋମିଟର ଦୂରରେ ରହିଛି ରାଇକିଆ।
ଭୁବନେଶ୍ୱର ଓ ବ୍ରହ୍ମପୁରରୁ ରାଇକିଆକୁ ନିୟମିତ ବସ୍ ଚଳାଚଳ ହେଉଛି। ରାଇକିଆଠାରୁ ମଣ୍ଡାସୁର ହିଲ୍ ଷ୍ଟେସନ୍ ପର୍ଯ୍ୟନ୍ତ ଯେକୌଣସି ସମୟରେ ଆପଣ ଟାକ୍ସିର ସୁବିଧା ପାଇପାରିବେ।
ଏହି ସ୍ଥାନକୁ ପର୍ଯ୍ୟଟକଙ୍କ ଆଗମନକୁ ଦୃଷ୍ଟିରେ ରଖି ବନ ବିଭାଗ ପକ୍ଷରୁ ଏକ ଆକର୍ଷଣୀୟ କାଠ ବଙ୍ଗଳା ତିଆରି କରାଯାଇଛି ।
ଏହା ସଂପୂର୍ଣ୍ଣ କାଠରେ ନିର୍ମିତ ହୋଇଥିବା ବେଳେ ରାତ୍ରିଯାପନ ପାଇଁ ସମସ୍ତ ପ୍ରକାର ବିଳାସପୂର୍ଣ୍ଣ ସୁବିଧା ରହିଛି। ରାଜ୍ୟ ତଥା ରାଜ୍ୟ ବାହାରୁ ପର୍ଯ୍ୟଟକ ଅନଲାଇନ୍ ବୁକିଂ କରି ଏଠାକୁ ଆସିଥାନ୍ତି।
ସ୍ଥାନୀୟ ଏସଏଚଜି ଗ୍ରୁପର ମହିଳାମାନେ ଏହାର ପରିଚାଳନା ଦାୟିତ୍ୱ ନେଇଛନ୍ତି। ରହିବା ସହ ଖାଇବା ପାଇଁ ଏଠାରେ ସମସ୍ତ ବ୍ୟବସ୍ଥା କରାଯାଇଛି।
ପ୍ରାକୃତିକ ସୌନ୍ଦର୍ଯ୍ୟ ଉପଭୋଗ ପାଇଁ ଏଠାରେ ଏକ ୱାଚ ଟାୱାର ରହିଛି। ୩୦ ଫୁଟ୍ ଉଚ୍ଚ ଏହି ଟାୱାର ଉପରୁ ଚତୁଃପାର୍ଶ୍ୱରେ ଶୋଭାବର୍ଦ୍ଧନ କରୁଥିବା ସୁନ୍ଦର ଛୋଟ ବଡ଼ ପର୍ବତମାଳାକୁ ଉପଭୋଗ କରିବା ସହ ଫଟୋ ଉଠାଇଥାନ୍ତି ପର୍ଯ୍ୟଟକ।
ଏହାର ନିକଟରେ ରହିଛି ଏକ ଆକର୍ଷଣୀୟ ଜଳପ୍ରପାତ। ତଳକୁ ଯିବା ପାଇଁ ଭଲ ରାସ୍ତା ନଥିବାରୁ କେବଳ ଉପରୁ ହିଁ ଏହା ଦୃଶ୍ୟମାନ ହେଉଛି।
ଅନ୍ୟପକ୍ଷରେ ଏହି ସ୍ଥାନରେ ହିଲ୍ ଟ୍ରେକିଂର ମଜା ମଧ୍ୟ ଉଠାଇଥାନ୍ତି ଯୁବଗୋଷ୍ଠୀ।
This site uses Akismet to reduce spam. Learn how your comment data is processed.
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
